CELEX: 32017D2240
Language: bg
Date: 2017-11-10 00:00:00
Title: Решение (ЕС) 2017/2240 на Съвета от 10 ноември 2017 година за подписване от името на Съюза и временно прилагане на Споразумението между Европейския съюз и Конфедерация Швейцария за свързване на техните системи за търговия с емисии на парникови газове

7.12.2017   
            
            
               BG
            
            
               Официален вестник на Европейския съюз
            
            
               L 322/1
            
         РЕШЕНИЕ (ЕС) 2017/2240 НА СЪВЕТА
   от 10 ноември 2017 година
   за подписване от името на Съюза и временно прилагане на Споразумението между Европейския съюз и Конфедерация Швейцария за свързване на техните системи за търговия с емисии на парникови газове
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 192, параграф 1, във връзка с член 218, параграф 5 от него,
   като взе предвид предложението на Европейската комисия,
   като има предвид, че:
   
               (1)
            
            
               На 20 декември 2010 г. Съветът упълномощи Комисията да встъпи в преговори с Конфедерация Швейцария за свързване на техните системи за търговия с емисии на парникови газове („СТЕ“). Преговорите приключиха успешно с парафирането на Споразумение между Европейския съюз и Конфедерация Швейцария за свързване на техните системи за търговия с емисии на парникови газове („споразумението“).
            
         
               (2)
            
            
               Със споразумението се осигурява спазване на условията за свързване, посочени в член 25 от Директива 2003/87/ЕО на Европейския парламент и на Съвета (1).
            
         
               (3)
            
            
               Позициите, които да заеме Съюзът в рамките на Съвместния комитет, създаден по силата на споразумението, следва да се установят в съответствие със съществуващите процедури и практики при пълно зачитане на прерогативите на Съвета за изготвяне на политики. По-специално, когато Съвместният комитет е призован да взема решения, които имат правни последици, Съветът определя позицията на Съюза в съответствие с член 218, параграф 9 от Договора.
            
         
               (4)
            
            
               Споразумението следва да бъде подписано.
            
         
               (5)
            
            
               За да се осигури координация между страните и за да се отчитат съответните законодателни изменения, включително приемането и влизането в сила на съответните правила на Швейцария за разширяване на обхвата на Швейцарската СТЕ чрез включването в нея на въздухоплаването, както и необходимостта от съответно изменение на приложение I, част Б от споразумението, членове 11—13 от споразумението следва да се прилагат временно, до приключване на процедурите, необходими за неговото влизане в сила,
            
         ПРИЕ НАСТОЯЩОТО РЕШЕНИЕ:
   Член 1
   Одобрява се подписването от името на Съюза — при условие за неговото сключване — на Споразумение между Европейския съюз и Конфедерация Швейцария за свързване на техните системи за търговия с емисии на парникови газове.
   Текстът на споразумението е приложен към настоящото решение.
   Член 2
   Председателят на Съвета е оправомощен да посочи лицето(ата), упълномощено(и) да подпише(ат) споразумението от името на Съюза.
   Член 3
   Членове 11—13 от споразумението се прилагат временно, считано от неговото подписване (2), до приключване на процедурите, необходими за неговото влизане в сила.
   Член 4
   Настоящото решение влиза в сила в деня след деня на приемането му.
   
      Съставено в Брюксел на 10 ноември 2017 година.
      
         
            За Съвета
         
         
            Председател
         
         U. PALO
      
   
   
      (1)  Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (ОВ L 275, 25.10.2003 г., стр. 32).
   
      (2)  Датата на подписване на споразумението ще бъде публикувана в Официален вестник на Европейския съюз от Генералния секретариат на Съвета.